**Τα αίτια και οι αφορμές του Πελοποννησιακού Πολέμου - Ο Αρχιδάμειος Πόλεμος (431- 421 π.Χ)**

**ΤΑ ΑΙΤΙΑ**

1. **Η σύγκρουση μεταξύ Αθήνας και Κορίνθου** για την κυριαρχία στο Ιόνιο και την Αδριατική.
2. **Η πολιτειακή διαφορά μεταξύ Αθήνας και Σπάρτης** (οι Σπαρτιάτες έβλεπαν με καχυποψία την αυξανόμενη δύναμη των Αθηναίων).

**ΟΙ ΑΦΟΡΜΕΣ**

1)    **Η διαμάχη μεταξύ Κορίνθου και Κέρκυρας για την Επίδαμνο** (αποικία της Κέρκυρας, σημερινό Δυρράχιο, βλ. εικόνα): η Κέρκυρα ζήτησε και πήρε τη βοήθεια των Αθηναίων, για να αντιμετωπίσει τους Κορινθίους που έπλευσαν σε βοήθεια της Επιδάμνου.

2)    **Η αποστασία από την Αθηναϊκή συμμαχία της Ποτίδαιας** (432 π.Χ.) (στη Χαλκιδική) μετά από παρότρυνση των Κορινθίων.

3)    **Το «Μεγαρικό ψήφισμα»**: σε αντίποινα για την Ποτίδαια, ο Περικλής απαγόρευσε στα πλοία των Μεγαρέων, που ήταν σύμμαχοι των Σπαρτιατών να αγκυροβολούν σε λιμάνια της Αθηναϊκής συμμαχίας.

→ Οι «Τριακοντούτεις Σπονδαί» (σύμφωνο φιλίας μεταξύ Αθήνας και Σπάρτης για 30 χρόνια, 446 π.Χ.) παραβιάστηκαν.

→ συνέδριο των συμμάχων των Σπαρτιατών στη Σπάρτη: αποφασίστηκε η κήρυξη του πολέμου

Ο πόλεμος ονομάστηκε **ΠΕΛΟΠΟΝΝΗΣΙΑΚΟΣ ΠΟΛΕΜΟΣ** και κράτησε 27 χρόνια **(431-404 π.Χ.**). Χωρίζεται σε τρεις φάσεις :

α) **Αρχιδάμειος Πόλεμος** : 431-421 π.Χ.

β) **Σικελική εκστρατεία** : 415-413 π.Χ.

γ) **Δεκελεικός Πόλεμος** : 413-404 π.Χ.

**Ο ΑΡΧΙΔΑΜΕΙΟΣ ΠΟΛΕΜΟΣ 431-421 π.Χ.**

* Οι **Θηβαίοι** (σύμμαχοι των Σπαρτιατών) εισβάλλουν στην **Πλάταια** (σύμμαχο της Αθήνας)
* Ο πελοποννησιακός στρατός με αρχηγό το βασιλιά της Σπάρτης, **Αρχίδαμο**, φθάνει στην Αττική, λεηλατεί την ύπαιθρο και **αναγκάζει τους Αθηναίους να κλειστούν μέσα στην οχυρωμένη πόλη.**
* Το **430 π.Χ.** ξεσπάει στην Αθήνα πανούκλα (**λοιμός**). Πάρα πολλοί Αθηναίοι πεθαίνουν, ανάμεσά τους και ο **Περικλής** (429 π.Χ.). Τον διαδέχεται ο **Κλέων** (πολιτικός χωρίς μεγάλες ικανότητες και δημαγωγός)
* Κάποιοι σύμμαχοι της Αθήνας αποστατούν λόγω της βαριάς φορολογίας. Οι Αθηναίοι τους τιμωρούν σκληρά π.χ. **η καταστροφή της Λέσβου**
* Το 425 π.Χ. οι Αθηναίοι αιφνιδιάζουν τους Σπαρτιάτες και καταλαμβάνουν ένα μικρό νησάκι δίπλα στην Πύλο, τη**Σφακτηρία**. Κατόπιν συλλαμβάνουν πολλούς Σπαρτιάτες και τους μεταφέρουν αιχμάλωτους στην Αθήνα. **Οι Σπαρτιάτες ζητούν ειρήνη, αλλά η Αθήνα αρνείται.**
* Οι Σπαρτιάτες με αρχηγό το στρατηγό**Βρασίδα** καταλαμβάνουν την **Αμφίπολη** (πόλη της Χαλκιδικής και σύμμαχο της Αθήνας).
* Οι Αθηναίοι αντιδρούν και στέλνουν τον Κλέωνα με στρατό στη Μακεδονία. Στη μάχη που γίνεται στην **Αμφίπολη** το 422 π.Χ**.** σκοτώνεται και ο Βρασίδας και ο Κλέωνας.
* Το 421 π.Χ. υπογράφεται με πρωτοβουλία του Αθηναίου αρχηγού του αριστοκρατικού κόμματος, Νικία, ειρήνη για 50 χρόνια, ανάμεσα στη Σπάρτη και την Αθήνα. («**Νικίειος ειρήνη**»)

**Η εκστρατεία στη Σικελία (415-413 π.Χ) - Ο Δεκελεικός Πόλεμος (413-404 π.Χ.)**

**Η αφορμή για την εκστρατεία**

**Ο Αλκιβιάδης** πείθει την Εκκλησία του Δήμου, παρά την αντίθετη άποψη του Νικία, να στείλουν οι Αθηναίοι μεγάλο εκστρατευτικό σώμα στη Σικελία για να βοηθήσει την **Έγεστα** (σύμμαχο των Αθηναίων στη Σικελία) στον πόλεμο εναντίον του Σελινούντα.

**Οι αρχηγοί της εκστρατείας**

Αρχηγοί ορίστηκαν τρεις στρατηγοί: ο **Αλκιβιάδης,**ο**Νικίας**και ο**Λάμαχος**.

**Οι κατηγορίες εναντίον του Αλκιβιάδη και η στάση του**

Ο Αλκιβιάδης ενώ ο στόλος είχε φύγει και βρισκόταν στη Σικελία, κατηγορήθηκε ότι μεθυσμένος μαζί με τους φίλους του, τις παραμονές της αναχώρησης του στόλου, ακρωτηρίασε τις **ερμαϊκές στήλες** (οδοδείκτες στους δρόμους). Η Εκκλησία του Δήμου αποφάσισε να ζητήσει από τον Αλκιβιάδη να γυρίσει στην Αθήνα για να δικαστεί.

**Αυτός κατέφυγε στη Σπάρτη και συμβούλευσε τους Σπαρτιάτες:**

**α)** να στείλουν ισχυρό στρατό στη Σικελία για να βοηθήσει τους Σελινούντιους και τους Συρακούσιους (που ήταν σύμμαχοί τους)

**β)** να καταλάβουν και να οχυρώσουν το φρούριο της Δεκέλειας στην Αττική για να απομονώσουν την Αθήνα.

**Η καταστροφή των Αθηναίων στη Σικελία**

Οι Σπαρτιάτες άκουσαν τις συμβουλές του Αλκιβιάδη κι έστειλαν στρατό με αρχηγό τον ικανότατο στρατηγό**Γύλιππο**. Οι Αθηναίοι, έχοντας τον Αλκιβιάδη απόντα, τον Λάμαχο νεκρό (μετά από σύγκρουση με τους Συρακούσιους) και τον Νικία αντίθετο με την ιδέα της εκστρατείας, γνώρισαν την ήττα και την απόλυτη καταστροφή.

Ταυτόχρονα, οι Σπαρτιάτες οχυρώνουν τη Δεκέλεια, αποκόβοντας την Αθήνα από την ύπαιθρό της.

**Η παρέμβαση των Περσών και ο ρόλος του Αλκιβιάδη στις εξελίξεις στη θάλασσα**

Ο Αλκιβιάδης μετά από τη Σπάρτη, πάει στη Μικρά Ασία και **συμβουλεύει τους Πέρσες να συντηρούν τον πόλεμο μεταξύ Αθήνας και Σπάρτης.** Έτσι, οι Πέρσες προσφέρουν χρήματα στους Σπαρτιάτες, οι οποίοι με αρχηγό τον **Λύσανδρο** αρχίζουν να φτιάχνουν ισχυρό στόλο.

Οι Αθηναίοι ανακαλούν τον**Αλκιβιάδη**, με τον οποίο όμως σε**ναυμαχία στο Νότιο** το **407 π.Χ**., (ακρωτήριο της Σάμου), ο αθηναϊκός στόλος χάνει. Υπεύθυνος για την ήττα θεωρείται ο Αλκιβιάδης, ο οποίος δε γυρίζει στην Αθήνα.

**Οι ναυμαχίες στις Αργινούσες και στους Αιγός Ποταμούς** (βλ. εικόνα)

Το **406 π.Χ**. οι Αθηναίοι με αρχηγό τον **Κόνωνα** νικούν τους Σπαρτιάτες στις **Αργινούσες.**

Τον επόμενο χρόνο όμως (το **405 π.Χ**.), ο **Λύσανδρος** με τέχνασμα κυριεύει τα αθηναϊκά πλοία στους **Αιγός Ποταμούς** (κοντά στον Ελλήσποντο).

Οι Αθηναίοι καταστρέφονται. Οι Σπαρτιάτες αποκλείουν και ναυτικά την Αθήνα, η οποία εξαντλημένη συνθηκολογεί το 404 π.Χ.

**Η Συνθήκη**

Οι Σπαρτιάτες συγκαλούν συνέδριο στη Σπάρτη για να αποφασιστεί η συνθήκη ειρήνης. Σε αυτό οι Κορίνθιοι και άλλοι σύμμαχοι ζητούν να καταστραφεί η Αθήνα και οι κάτοικοί της να πουληθούν ως δούλοι. Οι Σπαρτιάτες όμως δείχνουν σεβασμό και επιείκεια προς τους Αθηναίους λόγω της προσφοράς τους στους περσικούς πολέμους και αποφασίζουν τα παρακάτω:

**α) Οι Αθηναίοι να παραδώσουν όλα τα πλοία τους, εκτός από 12.**

**β) Να κατεδαφιστούν τα Μακρά τείχη και τα τείχη του Πειραιά.**

**γ) Να επανέλθουν όλοι οι πολιτικοί εξόριστοι.**

**δ) Οι Αθηναίοι να ακολουθούν τους Σπαρτιάτες και να έχουν τους ίδιους φίλους και εχθρούς με αυτούς.**

**Τα αποτελέσματα του Πελοποννησιακού πολέμου**

* Πόλεις ερημώθηκαν
* Η ύπαιθρος εγκαταλείφθηκε
* Χιλιάδες νεκροί
* Οι ηθικές αξίες κατέρρευσαν
* Οι κοινωνικές δομές ανατράπηκαν
* Η θρησκευτική πίστη αντικαταστάθηκε από την αμφισβήτηση
* Οι Πέρσες αναμίχθηκαν ξανά στα εσωτερικά της Ελλάδας